Ryhmäperhepäiväkoti Kullaanmurun kiusaamisen ehkäisyn ja puuttumisen suunnitelma

Kullaanmurussa kiusaamiseen puuttumista ja sen ehkäisyä pidetään hyvin tärkeänä laadukkaan kasvatustyön osana. Ryhmiksessä kiinnitämme huomiota sujuvaan vuorovaikutukseen ja ryhmähengen vahvistamiseen kaikkien kesken. Koemme tärkeänä sen, että mahdolliseen kiusaamiseen tulee puuttua yhdessä sovituilla tavoilla. Oheiseen suunnitelmaan on kirjattu, miten Ryhmäperhepäiväkoti Kullaanmurussa ehkäistään kiusaamistilanteita ja miten niihin puututaan.

Kiusaamisen määrittely ja tunnistaminen

Kiusaamisella tarkoitetaan toistuvaa, yhden tai useamman lapsen harjoittamaa sanallista tai fyysistä toimintaa, joka loukkaa toisen koskemattomuutta. Kiusaaminen näyttäytyy usein kiusatun ja kiusaajan välisenä voimasuhteiden epätasapainona: Kiusatulla on kiusaamistilanteissa vaikeuksia puolustautua kiusaajan häneen kohdistamia negatiivisia tekoja kohtaan. Kiusaamisen vuoksi lapsi voi usein tuntea itsensä muita huonommaksi, uhatuksi ja torjutuksi.

Kaikki riidat ja konfliktit eivät kuitenkaan ole kiusaamista, mutta toistuessaan ja pitkittyessään ne saattaa muodostua sellaiseksi. Aikuisten johdolla lasten tulisikin harjoitella kiusaamisen erottamista muista arkipäiväisistä erimielisyyksistä ja kinoista. Kiusaamisen määrittelyssä on silti tärkeää huomioida aina myös lapsen oma kokemus tilanteesta. Lapsen turvallisuus ja hyvinvointi hoitopäivän aikana on aina aikuisten vastuulla. Kasvattajien tuleekin aina välittömästi puuttua kaikkiin kiusaamistilanteisiin. Jo yksittäinenkin kiusaamisen kokemus tulee aina perusteellisesti käsitellä lapsen kanssa.

Esimerkkejä lapsen kokemasta kiusaamisesta:

Fyysinen kiusaaminen

* Lyöminen, potkiminen, pureminen, tukistaminen, töniminen, nipistely, kamppaaminen, tavaroilla heittely yms.

Psyykkinen kiusaaminen

* Valehtelu, uhkailu, kiristäminen, alistaminen, manipulointi, leikistä pois sulkeminen, ilmeily yms.

Sanallinen kiusaaminen

* Nimittely, lällättely, haukkuminen yms.

Kiusaamisen ennaltaehkäisyn tavat

Kullaanmurussa kiusaamisen ennaltaehkäisemisen päämääränä on taata lapselle hyvinvointia edistävä arki ja turvallinen olo hoitopäivän aikana. Lapsella on oikeus aikuisen opastuksella ja tuella oppia vuorovaikutusta, ryhmässä toimimista ja ystävyyssuhteiden solmimista. Ryhmiksessä ehkäistään kiusaamista ja turvataan kaikille hyvä hoitopäivä seuraavin tavoin:

* Eettinen tapakasvatus ja hyvien käytöstapojen harjoittelu liittyy kaikkeen toimintaamme. Tapakasvatuksen avulla lapsi oppii esimerkiksi erottamaan oikean väärästä ja lisäksi lapsi oppii tuntemaan empatiaa muita kohtaan.
* Hyvän ryhmähenki varmistetaan yhteisillä, yhdessä lasten kanssa kausittain sovituilla ”hyvän olon säännöillä”, joita kaikki sitoutuvat noudattamaan.
* Merkittävä tekijä kiusaamisen ehkäisyssä on kasvatusyhteisön aikuinen, joka on
* oikeasti, aidosti läsnä, koko hoitopäivän ajan. Aikuinen kuuntelee, havainnoi ja ohjaa lapsia tarvittaessa toimimaan eettisesti ja huomioimaan muut.
* empaattinen ja tietoinen omasta roolistaan kasvattajana ja esimerkin antajana.
* osallistuva ja aktiivisesti läsnä lasten leikissä.
* kannustava. Myönteistä palautetta antamalla kasvattajat pyrkivät vahvistamaan lasten itsetuntoa ja ohjaavat heitä toimimaan oikein.
* lasten osallisuutta vahvistava.
* avuksi leikkikaverin valinnassa.
* taidokas porrastamaan lasten toimintoja ja jakamaan lapsia työskentelemään pienryhmissä.
* kykenevä käsittelemään tunteita lapsien kanssa ja selvittelemään ristiriitoja lasten sekä koko ryhmän kesken.
* valmis puuttumaan kiusaamiseen aina, kun sellaisesta kuulee tai sitä näkee.
* Kasvatuskumppani perheille. Rohkaisemme lasten vanhempia ottamaan kanssamme aikailematta puheeksi lapsen mahdolliset pienimmätkin kiusaamisen kokemukset.

Toimintamme kiusaamistilanteissa

Kullaanmurussa kiusaamistilanteisiin puututaan välittömästi ja niihin reagoidaan ennalta sovituilla tavoilla, lasten ikätaso aina huomioiden.

Kiusaamiseen puutumme:

* Selvittelemällä tilannetta sanallisesti eri osapuolten kanssa. Kasvattajat ottavat tilanteessa huomioon eri osapuolten näkemykset tapahtuneesta, vaikka yhtä ainoaa oikeaa totuutta ei välttämättä löydy.
* Sovittelemalla tilanne aikuisen johdolla ja esimerkillä: Eri osapuolet pyytävät anteeksi ja antavat anteeksi. Yhdessä voidaan myös pohtia, voiko asiaa vielä jotenkin korjata ja ryhtyä tarpeen mukaisiin toimiin.
* Kertaamalla yhdessä sovitut ”hyvän olon säännöt” lapsen tai tarvittaessa koko lapsiryhmän kanssa.
* Lohduttamalla lasta tarpeen mukaan. Aikuisten tehtävä on vastata lasten tunteisiin ja tarjota heille syliä sekä turvaa.
* Rajaamalla lasta tilanteen mukaan.

Lapsen huoltajien kanssa keskustellaan tilanteesta ja heidät pidetään hoitopäivän tapahtumista ajan tasalla.

Yhteistyö huoltajien kanssa

Perhe ja huoltajat ovat tärkeässä roolissa kiusaamisen ehkäisyssä, sillä kiusaaminen on aina kaikkien lasta ympäröivien aikuisten yhteinen asia. Meille on tärkeää, että huoltajienkanssa keskustellaan luottamuksellisesti lapsen asioista, myös mahdollisista kiusaamiseen liittyvistä aiheista. Yhteinen keskustelu on erityisen tärkeää silloin, kun lapsi käyttäytyy väkivaltaisesti muita kohtaan tai toistuvasti kiusaa toisia. Onnistunut kiusaamisen ehkäisy edellyttää huoltajien ja kasvattajien väliltä sujuvaa kasvatuskumppanuutta ja sitoutumista yhteisiin arvoihin ja tavoitteisiin.

Arviointi

Kiusaamisen ehkäisyn suunnitelmaa arvioidaan suunnitelmallisesti ryhmiksen varhaiskasvatussuunnitelman päivittämisen yhteydessä sekä aina tarvittaessa.